અનંત વાઘમારેને ઘૃણાનું લખલખું આવી ગયું. એણે રાખ ખંખેરી અને બીડીનો છેલ્લો કશ ખેંચ્યો. પછી બીડી ફેંકવા એનો હાથ નીચે વળ્યો અને અનાયાસ કરોળિયાના તરફ લંબાયો. બીડીનો લાલચટ્ટક ધગધગતો ગલ કરોળિયાનાપેટ પર ચંપાઈ ગયો. કરોળિયાનું શરીર બળવાની તડતડાટી થઈ થોડી દુર્ગન્ધ ફેલાણી, બે ચાર પગ તૂટી પડ્યા ને જાળાનાં થોડા તંતુ બળી ગયાં. પતંગિયા પરની પકડ છૂટી ગઈ, અને કરોળિયો નિર્જીવ બનીને એના જાળાના તંતુ પર એક પગે લટકી પડ્યો.